यह निडरता नहीं है वैचारिकता व सामाजिक आसक्ति की अनिवार्य परिणति है - यह कविता महेन्द्र भटनागर की कविता-गंगा के तीसरे खंड में पृष्ठ 244 में है । इस खंड में मृत्युबोध पर कवि की सैकड़ों कविताएँ हैं । एक भी कविता ऐसी नहीं है जिसमें कवि मृत्यु के भय से कुंठित या भयभीत हो कवि इसमें भी अपने जीवन का विकास व आनन्द खोजता है । मृत्यु जीवन का खंडन होती है लेकिन विचार- धारा उसे खंडन से मंडन में तब्दील कर देती है - यह आशावादी चमत्कार केवल प्रगतिशील कविता में है यह विचारधारा की प्रतिबद्धता व ईमानदारी है इसीलिए वामपंथ को जीवन का विज्ञान कहा जाता है जीवन जीने की शैली कहा जाता है क्योंकि वह निराशा की घोर यातनाओं में भी आशा का रक्त संचारित रखता है - महेन्द्र भटनागर मानवीय आवेग के कवि हैं मनुष्यता के प्रति आशावादी नज़रिया रखते हैं इसलिए किसी भी क़िस्म का निराशाजनक स्वर उनकी कविता में नहीं है । शिल्प के तौर पर उन्होंने खूब प्रयोग किए हैं जितने भी काव्यान्दोलन हुए सबका प्रभाव उनके गीतों में देखा जा सकता है मगर वह काव्यान्दोलनों की नारेबाज़ी से दूर रहे इसलिए अपनी कविता को अन्त तक कविता के रूप में बचाए रखने में सफल हुए । महेन्द्र भटनागर ने गीत अधिक लिखे हैं वह हिन्दी की गीतपरम्परा के इने गिने लोगों में हैं जिनका सम्मान के साथ नाम लिया जाता है । वह आलोचक भी रहे ‘साहित्य ः विमर्श और निष्कर्ष’ नामक उनके दो ग्रंथ हैं। प्रेमचन्द के उपन्यासों पर भी उन्होंने समाजशास्त्रीय ढंग से आलोचना लिखी है। मगर उनका असली स्वरूप कवि का था उनका मन सबसे अधिक कविता में रमा - कविता से ही उन्होंने अपनी जिजीविषा अर्जित की । वह जानते थे विज़न और विचारधारा के बग़ैर कविता सम्भव नहीं है तभी वह प्रगतिशील आन्दोलन और जनवादी काव्य आन्दोलन से जुड़े और जनवादी गीतों की गीतपरम्परा में गम्भीर हस्तक्षेप किया। गीत शब्द तो पूर्णतः भारतीय है मगर हिन्दी में इसे लिरिक के अर्थ में लिया जाता है ।